CELEX: 52018PC0730
Language: sk
Date: 2018-11-05
Title: Návrh ROZHODNUTIE RADY o pozícii, ktorá sa má zaujať v mene Európskej únie vo Výbore pre obchod a rozvoj zriadenom na základe Dohody o hospodárskom partnerstve medzi Európskou úniou a jej členskými štátmi na jednej strane a štátmi SADC-DHP na strane druhej, pokiaľ ide o prijatie zoznamu rozhodcov

EURÓPSKA KOMISIA
            V Bruseli5. 11. 2018
            COM(2018) 730 final
            2018/0378(NLE)
            Návrh
            ROZHODNUTIE RADY
            o pozícii, ktorá sa má zaujať v mene Európskej únie vo Výbore pre obchod a rozvoj zriadenom na základe Dohody o hospodárskom partnerstve medzi Európskou úniou a jej členskými štátmi na jednej strane a štátmi SADC-DHP na strane druhej, pokiaľ ide o prijatie zoznamu rozhodcov
            
               
         
         
            
               DÔVODOVÁ SPRÁVA
            
            
               1.Predmet návrhu
            
            
               Tento návrh sa týka rozhodnutia o pozícii, ktorá sa má zaujať v mene Únie vo Výbore pre obchod a rozvoj zriadenom na základe Dohody o hospodárskom partnerstve medzi Európskou úniou a jej členskými štátmi na jednej strane a štátmi SADC-DHP na strane druhej, pokiaľ ide o plánované prijatie zoznamu osôb, ktoré sú ochotné a schopné plniť funkciu rozhodcov.
            
            
               2.Kontext návrhu
            
            
               2.1.Dohoda o hospodárskom partnerstve medzi Európskou úniou a jej členskými štátmi na jednej strane a štátmi SADC-DHP na strane druhej
            
            
               Cieľom Dohody o hospodárskom partnerstve medzi Európskou úniou a jej členskými štátmi na jednej strane a štátmi SADC-DHP na strane druhej (ďalej len „dohoda“) je:
            
            
               a)prispieť k zníženiu a odstráneniu chudoby vybudovaním obchodného partnerstva v súlade s cieľom udržateľného rozvoja, miléniovými rozvojovými cieľmi a Dohodou z Cotonou; 
            
            
               b)podporiť regionálnu integráciu, hospodársku spoluprácu a dobrú správu vecí verejných s cieľom vytvoriť a uplatňovať účinný, predvídateľný a transparentný regionálny regulačný rámec pre obchod a investície medzi zmluvnými stranami a medzi štátmi SADC-DHP; 
            
            
               c)podporiť postupnú integráciu štátov SADC-DHP do svetového hospodárstva v súlade s ich politickými rozhodnutiami a prioritami rozvoja; 
            
            
               d)zlepšiť kapacitu štátov SADC-DHP, pokiaľ ide o obchodnú politiku a otázky týkajúce sa obchodu; 
            
            
               e)podporiť podmienky na zvýšenie investícií a iniciatív súkromného sektora a posilniť dodávateľské kapacity, konkurencieschopnosť a hospodársky rast v štátoch SADC-DHP a 
            
            
               f)posilniť existujúce vzťahy medzi zmluvnými stranami na základe solidarity a vzájomného záujmu. 
            
            
               Táto dohoda sa medzi Európskou úniou a jej členskými štátmi na jednej strane a Botswanou, Lesothom, Namíbiou, Svazijskom a Južnou Afrikou na strane druhej predbežne vykonáva od 10. októbra 2016 a medzi Európskou úniou a jej členskými štátmi na jednej strane a Mozambikom na strane druhej od 4. februára 2018.
            
            
               2.2.Výbor pre obchod a rozvoj
            
            
               V článku 100 dohody sa zriaďuje Spoločná rada a stanovuje sa, že Spoločná rada „dohliada nad vykonávaním tejto dohody a spravuje jej vykonávanie“. V článku 103 dohody sa stanovuje, že „Spoločnej rade pri plnení úloh pomáha Výbor pre obchod a rozvoj zložený zo zástupcov zmluvných strán, obvykle na úrovni vyšších úradníkov“.
            
            
               V článku 94 dohody sa stanovuje, že Výbor pre obchod a rozvoj „vypracuje zoznam dvadsať jeden (21) osôb, ktoré sú ochotné a schopné plniť funkciu rozhodcov“.
            
            
               2.3.Pripravovaný akt Výboru pre obchod a rozvoj
            
            
               Počas prvého zasadnutia Výboru pre obchod a rozvoj, ktoré sa uskutoční po prijatí rokovacieho poriadku uvedeného výboru Spoločnou radou, sa má prijať rozhodnutie týkajúce sa stanovenia zoznamu osôb, ktoré sú ochotné a schopné plniť funkciu rozhodcov podľa článku 94 dohody (ďalej len „pripravovaný akt“).
            
            
               Cieľom pripravovaného aktu je zostaviť zoznam dvadsaťjeden osôb, ktoré by mohli plniť funkciu rozhodcov v prípade postupu urovnávania sporov v súlade s časťou III dohody. Prijatie tohto zoznamu je nevyhnutným prvkom na dokončenie operačného rámca pre ustanovenia dohody týkajúce sa predchádzania sporom a ich urovnávania.
            
         
         
            
               3.Pozícia, ktorá sa má zaujať v mene Únie
            
            
               V tomto návrhu rozhodnutia Rady sa stanovuje pozícia, ktorá sa má zaujať v mene Únie vo Výbore pre obchod a rozvoj zriadenom EÚ a štátmi SADC-DHP, pokiaľ ide o stanovenie zoznamu osôb, ktoré sú ochotné a schopné plniť funkciu rozhodcov podľa článku 94 dohody.
            
            
               Zmluvné strany dohody sa dohodli na zozname osôb, ktoré sú ochotné a schopné plniť funkciu rozhodcov v súlade s článkom 94 dohody, a v závislosti od rozhodovacích postupov EÚ by sa návrh rozhodnutia Výboru pre obchod a rozvoj, ktorým sa stanovuje zoznam, mal prijať na prvom zasadnutí Výboru pre obchod a rozvoj po prijatí rokovacieho poriadku uvedeného výboru Spoločnou radou, ktoré je naplánované na prvý polrok 2019. 
            
            
               Toto rozhodnutie je nevyhnutné na to, aby sa ustanovenia dohody uvedené v časti III týkajúce sa predchádzania sporom a ich urovnávania stali platnými, a teda aby sa zabezpečilo bezproblémové vykonávanie dohody. 
            
            
               4.Právny základ
            
            
               4.1.Procesnoprávny základ
            
            
               4.1.1.Zásady
            
            
               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody“.
            
            
               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom Únie“
                  1
               .
            
            
               4.1.2.Uplatnenie na tento prípad
            
            
               Výbor pre obchod a rozvoj je orgán zriadený dohodou, a to konkrétne Dohodou o hospodárskom partnerstve medzi Európskou úniou a jej členskými štátmi na jednej strane a štátmi SADC-DHP na strane druhej.
            
            
               Akt, ktorý má Výbor pre obchod a rozvoj prijať, predstavuje akt s právnymi účinkami. Pripravovaný akt bude záväzný podľa medzinárodného práva v súlade s článkom 94 dohody.
            
            
               Pripravovaným aktom sa nedopĺňa ani nemení inštitucionálny rámec dohody.
            
            
               Procesnoprávnym základom navrhovaného rozhodnutia je preto článok 218 ods. 9 ZFEÚ.
            
            
               4.2.Hmotnoprávny základ
            
            
               4.2.1.Zásady
            
            
               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa zaujíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavný cieľ alebo hlavnú zložku, zatiaľ čo druhý cieľ alebo druhá zložka sú len vedľajšie, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo hlavná alebo prevažujúca zložka.
            
            
               4.2.2.Uplatnenie na tento prípad
            
            
               Hlavný cieľ a obsah pripravovaného aktu sa týka spoločnej obchodnej politiky.
            
            
               Hmotnoprávnym základom navrhovaného rozhodnutia je preto článok 207 ZFEÚ.
            
         
         
            
               4.3.Záver
            
            
               Právnym základom navrhovaného rozhodnutia by mal byť článok 207 ZFEÚ v spojení s článkom 218 ods. 9 ZFEÚ.
            
            
               2018/0378 (NLE)
            
            
               Návrh
            
            
               ROZHODNUTIE RADY
            
            
               o pozícii, ktorá sa má zaujať v mene Európskej únie vo Výbore pre obchod a rozvoj zriadenom na základe Dohody o hospodárskom partnerstve medzi Európskou úniou a jej členskými štátmi na jednej strane a štátmi SADC-DHP na strane druhej, pokiaľ ide o prijatie zoznamu rozhodcov
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, a najmä na jej článok 207 v spojení s jej článkom 218 ods. 9,
            
            
               so zreteľom na návrh Európskej komisie,
            
            
               keďže:
            
            
               (1)Dohoda o hospodárskom partnerstve medzi Európskou úniou a jej členskými štátmi na jednej strane a štátmi Juhoafrického rozvojového spoločenstva (ďalej len „SADC“), ktoré sú zmluvnými stranami DHP, na strane druhej bola Európskou úniou a jej členskými štátmi podpísaná 10. júna 2016 (ďalej len „dohoda“). Medzi Európskou úniou a jej členskými štátmi na jednej strane a Botswanou, Lesothom, Namíbiou, Svazijskom a Južnou Afrikou na strane druhej sa predbežne vykonáva od 10. októbra 2016 a medzi Európskou úniou a jej členskými štátmi na jednej strane a Mozambikom na strane druhej od 4. februára 2018.
            
            
               (2)V článku 94 ods. 1 dohody sa stanovuje, že Výbor pre obchod a rozvoj vypracuje zoznam osôb, ktoré sú ochotné a schopné plniť funkciu rozhodcov.
            
            
               (3)Výbor pre obchod a rozvoj má počas svojho prvého zasadnutia po prijatí rokovacieho poriadku uvedeného výboru Spoločnou radou prijať rozhodnutie, ktorým sa stanoví zoznam osôb, ktoré sú ochotné a schopné plniť funkciu rozhodcov.
            
            
               (4)Je vhodné stanoviť pozíciu, ktorá sa má zaujať v mene Únie vo Výbore pre obchod a rozvoj, keďže pripravované rozhodnutie bude pre Úniu záväzné.
            
            
               (5)Vypracovanie zoznamu osôb, ktoré sú ochotné a schopné plniť funkciu rozhodcov, je stanovené dohodou v jej článku 94 ods. 1,
            
            
               PRIJALA TOTO ROZHODNUTIE:
            
            
               Článok 1
            
            
               Pozícia, ktorá sa má zaujať v mene Únie vo Výbore pre obchod a rozvoj, vychádza z návrhu rozhodnutia Výboru pre obchod a rozvoj, pokiaľ ide o zoznam osôb, ktoré sú ochotné a schopné plniť funkciu rozhodcov, pripojeného k tomuto rozhodnutiu.
            
            
               Článok 2
            
            
               Toto rozhodnutie je určené Komisii.
            
         
         
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Rozsudok Súdneho dvora zo 7. októbra 2014, Nemecko/Rada, C-399/12, ECLI:EU:C:2014:2258, body 61 až 64. 
               
            
      
    ---documentbreak--- 
      
         
               EURÓPSKA KOMISIA
            V Bruseli5. 11. 2018
            COM(2018) 730 final
            PRÍLOHA
            k
            návrhu rozhodnutia Rady
            o pozícii, ktorá sa má zaujať v mene Európskej únie vo Výbore pre obchod a rozvoj zriadenom na základe Dohody o hospodárskom partnerstve medzi Európskou úniou a jej členskými štátmi na jednej strane a štátmi SADC-DHP na strane druhej, pokiaľ ide o prijatie zoznamu rozhodcov
            
               
         
         
            
               PRÍLOHA
            
            
               ROZHODNUTIE VÝBORU PRE OBCHOD A ROZVOJ č. 1
            
            
               z …
            
            
               o prijatí zoznamu osôb, ktoré sú ochotné a schopné plniť funkciu rozhodcov
            
            
               VÝBOR PRE OBCHOD A ROZVOJ,
            
            
               so zreteľom na Dohodu o hospodárskom partnerstve medzi Európskou úniou a jej členskými štátmi na jednej strane a štátmi SADC-DHP na strane druhej (ďalej len „dohoda“), podpísanú 10. júna 2016 v Kasane, a najmä na jej články 100, 103, 94 a 104,
            
            
               PRIJAL TOTO ROZHODNUTIE:
            
            
               1.Zoznam osôb, ktoré sú ochotné a schopné plniť funkciu rozhodcov, je stanovený v prílohe.
            
            
               2.Toto rozhodnutie nadobúda účinnosť dňom jeho prijatia.
            
            
               V … dňa …
            
            
                     
                        
                           
                        Za Výbor pre obchod a rozvoj
                     
                  
               
                     
                        minister obchodu 
                     
                  
                  
                     
                        zástupca EÚ
                     
                     
                     
                     
                  
               
               
            
               PRÍLOHA
            
            
               Zoznam rozhodcov uvedený v článku 94 dohody
            
            
               Rozhodcovia vybraní štátmi SADC-DHP:
            
            
               1.pani Boitumelo Sendy Gofhamodimo
            
            
               2.pán Leonard Moses Phuti
            
            
               3.pán Makong Tsotetsi
            
            
               4.Dr. Sakeus Akweenda
            
         
         
            
               5.advokát Faizel Ismail
            
            
               6.pani Kholofelo Ngokoane Kugler
            
            
               7.sudca Nkululeko J. Hlophe
            
            
               8.Samuel Jay Levy
            
            
               Rozhodcovia vybraní EÚ:
            
            
               9.Jacques BOURGEOIS
            
            
               10.Claus-Dieter EHLERMANN
            
            
               11.Pieter Jan KUIJPER
            
            
               12.Giorgio SACERDOTI
            
            
               13.Laurence BOISSON DE CHAZOURNES
            
            
               14.Ramon TORRENT
            
            
               15.Michael Johannes HAHN
            
            
               16.Helène RUIZ FABRI
            
            
               Rozhodcovia vybraní zmluvnými stranami spoločne (pričom nie sú štátnymi príslušníkmi zmluvných strán a môžu plniť funkciu predsedu):
            
            
               17.Merit Janow
            
            
               18.Ichiro Araki
            
            
               19.Christian Häberli
            
            
               20.Claus von Wobeser
            
            
               21.Daniel Moulis